Maandanser | Rachelle Du Bois
Tag Archive | Maandanser
Nuut: Vervolgverhaal – Maandanser
Ek het besluit om die mooi verhaal van Herman en Dirk, van Maryna en Denise, en van Trixie en Pieter as 'n weeklikse vervolgverhaal aan te bied. Die eerste episode sal van Vrydag, 26 September 2014 te lees wees op die Vervolgverhaalblad. Herman vind eindelik weer sy voete na 'n rampsoedige huwelik wat hom byna vernietig het. Hy is tevrede en gelukkig met sy nuwe huis en sy nuutgevonde vrede, tot die Maandanser een aand in sy tuin verskyn en hom heeltemal betower, want sy is verruklik mooi. Wie is sy en wat soek sy in sy tuin?
Dirk sien die eerste keer vir Denise in haar boetiek en sy slaan sy voete onder hom uit, want sy lyk vir hom soos 'n eksotiese paradysvoël. Sy kunstenaarshart vind haar onweerstaanbaar en hy weet hy is nie meer dieselfde man wat daar ingestap het om vir sy sus Trixie in verestola te gaan soek vir die jaarlikse dorpsdans nie. Sy liefde vir hierdie beeldskone vrou laat hom ver en wyd reis, maar hy doen dit, want hy weet sy is die een…
Trixie kan nie verstaan vir wat haar speelmaat en jong boer van die buurplaas nou so snaaks optree nie. Sy wil vir Herman, haar boeta Dirk se vriend, hê, maar Pieter reken hy is 'n vaak vis en buitendien is Trixie syne… Kom lees saaam aan hierdie mooi storie. Ek deel dit graag met jou.
This entry was posted on September 23, 2014, in Romanse and tagged Afrikaanse Liefdesverhale, Amazon.com, betowering, e-boek, Eerste liefde, hartstog, Maandanser, misverstand, passie, Rachelle du Bois, romanse, vervolgverhaal.	Leave a comment
Maandanser – 'n kort uittreksel
Sy staan lank voor die skuifdeur en kyk uit oor die maanverligte tuin. Dan onthou sy skielik van die deur in die tuinmuur waarop sy vanmiddag afgekom het. Sy het nie eers geweet daar is 'n deur tussen hulle en hul onbekende bure nie. Die deur is half versteek tussen die rankplante agter die groot boom in die hoek van die erf. Sy besluit om sommer dadelik te gaan kyk wat agter die toe deur lê, en glip vinnig buitentoe. Soos 'n skaduwee flits sy oor die grasperk en verdwyn agter die boom en die varing in. Dan sien sy die deur en lig versigtig die knip op. Dit kraak oop en sy staan vir 'n oomblik doodstil sonder om asem te haal. Wat as daar iemand daar naby is, net agter die deur, dink sy skrikkerig. Maar die sprokiesagtige maanlig en die wil om te weet, laat haar versigtig om die deur loer. Sy sien dit maak reg agter 'n groot boom oop en daar is groot, goed versorgde struike in die beddings langs die muur. Sy tree vorentoe en loer deur die digte struik reg voor haar.
Die grasperk strek voor haar uit en die tuin is vol diamante. Die swembad blink blou in die lig van die stylvolle lampe om die rand. Dit herinner haar skielik aan Venesië – daardie eiland van kanale met blinkblou water en winkende ligte wat dit so verruklik mooi maak in die aand. Dis 'n toneel uit een van die fantasieë wat haar begroet, en dit voel vir haar of sy deel daarvan is, een met die maan, die skitterende aand.
Sy staan doodstil, en dan hoor sy die pragtige musiek by die oop deure uitvloei, sy sien asof in 'n droom die beweging van die man in die skemerte van die patio, sien hoe hy terugsak in die stoel. Die musiek sterf weg en dis asof die heelal asem ophou in afwagting vir wat gaan kom.
Die man staan op en roer sy skouers asof 'n onrustigheid in hom lê. Hy knoop sy hemp oop, en toe hy broek begin uittrek, vlug sy verskrik agter die boomstomp in. Sy tree agteruit en terug deur die deur. Maar sy loer tog weer, want iets onsigbaars dwing haar. Sy sien sy gespierde lyf met 'n sierlike duik onder die water verdwyn en hy swem rustig 'n paar lengtes heen en terug. Hy lig hom met een sterk beweging uit die water tot op die rand van die swembad en laat die water van hom afrol; sy gespierde bors verberg onder 'n effense donker skaduwee . Hy slaan haar asem weg want hy lyk soos die Dawid-beeld van Michaelangelo wat sy in Florence gesien het.
As 'n mens 'n man beeldskoon kan noem, dan is hierdie 'n beeldskone man, dink sy.
Die e-boek is tans beskikbaar by:
This entry was posted on August 10, 2014, in Uncategorized and tagged Afrikaanse eboek, liefde, Maandanser, maanskyn, noodlot, Rachelle du Bois, romanse.	Leave a comment
Ek is 'n verteller van stories, nog nie 'n volwaardige, professionele skrywer van boeke nie.
Ek wil so graag 'n skrywer wees, maar ek is nog nie een nie, so verstaan ek, al het daar reeds agt boeke uit my pen voortgekom. Al het ek reeds vyf van my stories self gepubliseer en uitgegee.
'n Skrywer, 'n rêrige, vaardige skrywer, wat goeie boeke skryf, is iemand wat voel, wat die held of die heldin word. Hy/sy vertel nooit 'n storie nie. Die storie word geleef, asof die skrywer die held of heldin is. Ek het probeer, dit gaan al beter, maar ek is nog nie daar nie… Boeke waaruit ek moet leer hoe om te skryf, is op pad, en ek byt vas, al vlieg die tyd skrikwekkend vining by my verby.
En as jy romanse skryf, moet jy nie te diep onder die oppervlak delf nie – moenie boeke skryf met diepte, of wat vandag se lewe vertel soos dit is nie. Skryf oor mooi goedjies – bolangs. Dit kan ek nie doen nie, want ek het 'n storie om te vertel, oor die lewe, oor die mense, oor die pyn, en swaarkry en lag van gewone mense. Ek kan nie oppervlakkig skryf nie – daar moet altyd pitkos wees, vir die skrywer en vir die leser.
Ek het van Oktober, 2013, agt boeke geskryf. Ek het ure, dae, maande, voor my rekenaar gesit en die lekkerste, lekkerste ding gedoen wat ek nog ooit gedoen het. Nie een enkele dag het ek gewonder wat volgende in die storie gaan gebeur nie. Ek het GEWEET. En ek het dit so vertel.
Daarom deel ek graag my pennevrugte met julle, al is ek nog nie 'n gerekende skrywer, met goeie literêre werke onder die blad nie. Al vertel ek nog. (En wat meer is, ek vertel so lekker!)
Kom lees saam met my, lag saam en huil saam as dit moet. Ek het. Terwyl ek geskryf het.
As ek eendag groot is, dan sal die groot en bekende uitgewers my boeke uitgee en sal lesers my boeke by die groot boekwinkels op die rakke sien.
Tot dan wil ek steeds my vreugde deel, op die enigste manier wat ek weet hoe. Deur self te publiseer – e-boeke by Kalahari.com (e-boeke en harde boeke van Maalkolk en Die Lied van Lorelei), en by Amazon. com. Gaan kyk daar, ook vir die drie nuwes wat gister bygekom het – Mari, Maandanser en Plek van die Flaminke (die volledige storie) wat tans as vervolgverhaal hier aangebied word.
Geniet dit, en laat van julle hoor.
This entry was posted on May 28, 2014, in Uncategorized and tagged afrikaans, Amazon.com, e-boeke, Kalahari.com, liefdesverhale, Maandanser, Mari, Plek van die Flaminke e-boek, romanse, stories.	Leave a comment
Dit verskaf vir my groot vreugde om uiteindelik die boek wat ek heel eerste geskryf het, die lig te laat sien.
Maandanser vertel die verhaal van Herman Jansen en die geheimsinnige meisie wat saans in die maanlig in sy tuin kom dans en dan weer net so geheimsinnig verdwyn.
Hy sien haar waar sy fyn op die punte van haar tone, met haar arms bo haar kop, soos 'n wilgertak in die wind swaai, haar rok en haar sluier sag soos die maan. Hy hou op asemhaal, te bang om te beweeg. Die meisie in die maanlig is verruklik mooi en die musiek wat amper onaards saam met elke beweging van haar vloei, maak van hom 'n betowerde toeskouer. En dan raak die musiek stil en sy is weg…
Hy het hom voorgeneem hy sal nooit weer liefhê nie, nie na…. Maar hy het nie rekening gehou met die Maandanser nie.
Wie is die misterieuse jong vrou wat saans in Herman Jansen se tuin verskyn om hom te verlei met haar dans?
Kom lees en geniet saam hierdie storie wat die heel eerste uit my pen was en waaroor ek so ongelooflik bly was. Dat ek dit kon doen! Dat ek dit kon regkry…
Te kry op Amazon.com
This entry was posted on May 26, 2014, in Uncategorized and tagged Afrikaanse Liefdesverhale, Amazon.com, Maandanser, nuwe e-boek, Rachelle du Bois.	Leave a comment